b'\n_START_ARTICLE_\nV Zali\n_START_PARAGRAPH_\nV Zali je povest Ivana Tav\xc4\x8darja, v katere okvirno pripoved so v slogu Dekamerona vpletene \xc5\xa1tiri novele. Prva ima zgodovinsko tematiko in govori o kanoniku Amandu in obdobju protireformacije, druge tri pa imajo kme\xc4\x8dko tematiko. Skupna misel knjige je: Ljubezen nam je vsem v pogubo, tako \xc5\xbeivali kakor \xc4\x8dloveku!_NEWLINE_Povest je iz\xc5\xa1la v Ljubljanskem zvonu leta 1894.\n_START_SECTION_\nDogajanje\n_START_PARAGRAPH_\nZgodba se za\xc4\x8dne z opisom narave v Zali, kako se prebuja iz zimskega spanja in vse vzcveti. Divji petelin za\xc4\x8denja peti pesem o ljubezni, ne vedo\xc4\x8d, da pre\xc5\xbei nanj lovec, ki ga ho\xc4\x8de pokon\xc4\x8dati. Petelin, zatopljen v svoje petje, da bi privabil koko\xc5\xa1i, ne opazi lovca. Ljubezen ga naredi\xc2\xa0\xc2\xbbslepega\xc2\xab. Tukaj nam Tav\xc4\x8dar omeni, da je ljubezen poguba divjemu petelinu, kakor tudi nam ljudem._NEWLINE_Meseca aprila se odpravijo kaplan Andrej, pobo\xc5\xbeen \xc4\x8dlovek, Jerna\xc4\x8d, ki se rad pretepa in godrna, Tin\xc4\x8de, pravi\xc4\x8dnega in dobrosr\xc4\x8dnega zna\xc4\x8daja, ter Miha, ki je len in ga rad pije, na goro Zalo, da bi \xc5\xa1li na lov na divjega petelina. Miha, ki je tako len, mora nositi tovor, z vso jeda\xc4\x8do in pija\xc4\x8do. Prito\xc5\xbeuje se vedno spet, da si mora oddahniti, ostali pa naj gredo naprej. Ho\xc4\x8de namre\xc4\x8d pregledati prtljago in si privo\xc5\xa1\xc4\x8diti po\xc5\xbeirek \xc5\xbeganja. Vendar ga ostali ne spustijo izpred o\xc4\x8di, ker ga prav dobro poznajo. Za\xc4\x8denja se mra\xc4\x8diti in odlo\xc4\x8dijo se postaviti tabor. Ob ognju za\xc4\x8dne pripovedovati gospod Andrej, kako je bilo v Zali pred okoli dvesto leti, ko je \xc5\xa1kof Hren zatiral luteranske pridigarje.\n_START_SECTION_\nPrva pripoved\n_START_PARAGRAPH_\nGlavna oseba njegove pripovedi je bri\xc5\xbeinski nem\xc5\xa1ki \xc5\xa1kof Amandus, ki je pri\xc5\xa1el v Zalo, skupaj s svojim slu\xc5\xbeabnikom, da bi tukaj \xc5\xa1el na lov. Njegovi lovski psi najdejo medveda, katerega posku\xc5\xa1a Amandus usmrtiti, vendar pa ga le rani, tako da se lahko medved ma\xc5\xa1\xc4\x8duje in hudo rani \xc5\xa1kofa. Neko dekle, z imenom Katarina, je pri\xc4\x8da tragediji in predlaga \xc5\xa1kofovim spremljevalcem, da ga odnesejo na njen dom, kateri ni dale\xc4\x8d od tod. Torej nezavestnega Amandusa odnesejo na njen dom. \xc4\x8cez nekaj \xc4\x8dasa se ta prebudi in zagleda Katarino, z Dalmatinovo biblijo v roki. Tako kanonik izve, da pripadajo Katarina in njena dru\xc5\xbeina protestantski veri, te vernike pa on preganja. Ko bratje in o\xc4\x8de Katarine izvedo, da bolnik pozna njihovo skrivnost, ga posku\xc5\xa1ajo umoriti s tem, da ga s posteljo vred odnesejo pono\xc4\x8di ven na mraz, da bi zmrznil. Vendar mu pomaga dobrosr\xc4\x8dna Katarina, ki se je zaljubila v kanonika. Tudi ta se zaveda, da ima ob\xc4\x8dutke za mlado dekle, vendar jih zanika, saj je duhovnik. Ho\xc4\x8de zapustiti hi\xc5\xa1o protestantov, \xc4\x8deprav mu zdravnik to prepove. Odlo\xc4\x8di se, da bo \xc5\xa1el \xc5\xa1e enkrat na lov, preden umre. \xc5\xa0e enkrat sre\xc4\x8da istega medveda, vendar prej umre, preden lahko spro\xc5\xbei pi\xc5\xa1tolo. Umre torej na Zali ne da bi izdal skrivnost krive vere.\n_START_SECTION_\nDruga pripoved\n_START_PARAGRAPH_\nKot naslednji za\xc4\x8dne pripovedovati Jerna\xc4\x8d svojo lastno \xc5\xbeivljenjsko zgodbo o ljubezni. Ko je bil \xc5\xa1e mlad je bil zaljubljen v Zalesnikovo Rezo. Neko\xc4\x8d pri ma\xc5\xa1i, se je baha\xc4\x8d Repnikov Toma\xc5\xbe vsedel zraven Reze, na \xc5\xbeensko stran, kar ne bi smel. Po ma\xc5\xa1i mu je ljubosumen Jerna\xc4\x8d zabrusil nekaj besed, nakar ga je Toma\xc5\xbe napadel in bil pretepen od Jerna\xc4\x8da. Po pretepu se je Jerna\xc4\x8d sre\xc4\x8dal z Rezo in ji odkril svoje ob\xc4\x8dutke za njo. Ona je ob\xc4\x8dutila enako in tako sta se strinjala, da je najbolje, da gre on v Ameriko za nekaj \xc4\x8dasa, da ne bi pri\xc5\xa1el v zapor. Ona pa mu je obljubila, da ga bo po\xc4\x8dakala, dokler se ne vrne. Nekaj let kasneje se je vrnil iz Amerike, misle\xc4\x8d, da ga \xc4\x8daka njegova ljubica. Nih\xc4\x8de ga ne prepozna, razen Repnikov Toma\xc5\xbe, ki si je kupil gostilno. Ta ga povabi na kozar\xc4\x8dek vina in mu poka\xc5\xbee svojo \xc5\xbeeno, ki ni nih\xc4\x8de druga kot Reza.\n_START_SECTION_\nTretja pripoved\n_START_PARAGRAPH_\nNato je bil na vrsti Tin\xc4\x8de s svojo pripovedjo. Ko je bil \xc5\xa1e otrok je odra\xc5\xa1\xc4\x8dal pri Komarjevih, ker ga je mati zapustila, ko je bil \xc5\xa1e dojen\xc4\x8dek. Komarjevi so imeli sedem deklet in najbolje se je razumel z Lenko, saj sta bila v enakih letih. Za\xc4\x8denjal je prihranjevati denar s pasenjem koz in ovc in si z osemindvajsetimi leti kupil ko\xc4\x8do na nekem gri\xc4\x8du. Takrat se je Komarjev o\xc4\x8de smrtno po\xc5\xa1kodoval pri delu. Lenka je tedaj hodila z Mihom Pe\xc4\x8darjevim, ki jo je zapustil in od\xc5\xa1el v Ameriko. Ker je bila Lenka zdaj \xc4\x8disto sama in jo je Tin\xc4\x8de imel prav rad, jo je vzel za \xc5\xbeeno. Po nekaj letih se je Miha vrnil in skupaj zbe\xc5\xbeal z Lenko spet v Ameriko. Ta je pustila Tin\xc4\x8detu doma samo h\xc4\x8derko, ki jo je imela skupaj z Miho, za katero je skrbel, kot za lastnega otroka. Po nekaj letih se Lenka zanemarjena vrne domov. Tin\xc4\x8de ji vse odpusti, kar mu je naredila. Poslednji\xc4\x8d vidi \xc5\xa1e svojo h\xc4\x8derko in umre. Tudi \xc5\xbeeninemu ljubimcu odpusti in mu zmeraj spet pomaga, saj je postal bera\xc4\x8d.\n_START_SECTION_\n\xc4\x8cetrta pripoved\n_START_PARAGRAPH_\n\xc5\xa0e zadnji pa je na vrsti Miha, ki pa najprej no\xc4\x8de pripovedovati, vendar ga prepri\xc4\x8dajo s kozar\xc4\x8dkom vina. Miha je bil edini Brenta\xc4\x8dov sin, sin premo\xc5\xbenega kmeta. Ljubil je Romov\xc5\xa1evo Polonico, ki je imela revne star\xc5\xa1e. Hotel jo je poro\xc4\x8diti, vendar njegov o\xc4\x8de tega ni dovolil in mu je sam poiskal nevesto: Jernej\xc4\x8devo Maru\xc5\xa1o. Tako sta se poro\xc4\x8dila in \xc5\xbee kmalu je bil Miha sit svoje \xc5\xbeene, saj mu je skozi nalagala delo in se prito\xc5\xbeevala, da nimata dovolj denarja. Predlaga mu, da odputuje v Ameriko, da bo ve\xc4\x8d zaslu\xc5\xbeil. In res gre v Ameriko, kjer trdo dela in po\xc5\xa1ilja venomer denar domov. Nekaj let kasneje se naveli\xc4\x8da trdega dela in pride spet domov, kjer ugotovi, da ima svoja \xc5\xbeena nekega hlapca, kot ljubimca. Tega zapodi iz svoje hi\xc5\xa1e nakar se z \xc5\xbeeno za\xc4\x8dneta kregati. Od tistega dne naprej on pije, \xc5\xbeena pa ga pretepa._NEWLINE_Zgodba se kon\xc4\x8da z lovom na divja petelina, katera dva ujamejo. Tako ugotovijo, kot je \xc5\xbee omenjeno, da je ljubezen poguba za nas vse.'